Dnevnik Nove TV maloprije je objavio rezultate svog predizbornog istraživanja za Zagreb. Zanimljivi su prvenstveno zato što, u odnosu na njihovu anketu objavljenu 27. ožujka, gospodin Bandić stoji bitno bolje.

Prema toj anketi, koju je za Dnevnik Nove TV prije dva mjeseca također proveo Ipsos Puls, Anka Mrak Taritaš pobijedila bi ga u drugom krugu, sa 47,9 naspram njegovih 43 posto. Danas je situacija nešto drugačija. Otvorena je mogućnost kako su njezinom padu pridonijeli istupi ostalih u HNS-u tijekom ove krize vlasti.

Ipsos sada Milanu Bandiću u prvom krugu daje 24,9, a Anki Mrak Taritaš 24,7 posto. Bandiću je tako u dva mjeseca podrška narasla za manje od jednog postotnog boda, no Mrak Taritaš izgubila je 3,1. Sandra Švaljek sada dobiva 16,7 posto, ali je i ona od početka kampanje izgubila više od četiri postotna boda.

Bandić jedva pobjeđuje, ali pobjeđuje

Bruna Esih je na 8,3 posto, također blagim padom od jednog postotnog boda u odnosu na početak kampanje, kao i HDZ-ov Drago Prgomet koji je pao na 5,8. Ivan Lovrinović sada dobiva 4,3 posto potpore, a Marko Sladoljev iz Mosta 2,9 posto. Njemu je potpora u ova dva mjeseca porasla za gotovo dva postotna boda, a Tomislav Tomašević koji predvodi Zagreb je naš prema ovih projekcijama dobit će oko 2,3 posto.

Neodlučnih je 10,1 posto ili 3 postotna poena više nego na početku kampanje.

U drugom krugu Milan Bandić dobio bi 44,8 posto, a Anka Mrak Taritaš 44,3. Bandić pritom očekivano računa na 97 posto glasova svoje stranke, a njegova protukandidatkinja na tek 2 posto. 77 posto birača Brune Esih svoj će glas u 2. krugu dati Milanu Bandiću, a njih 6 posto Anki Mrak Taritaš. HDZ-ovci, točnije njih 76 posto, svoj glas daju Milanu Bandiću, a 17 posto njih Anki Mrak Taritaš.

Švaljek bi pobijedila, ali ne prolazi prvi krug

Oko 53 posto birača Mosta svoj glas dalo bi Anki Mrak Taritaš, a njih 43 posto Milanu Bandiću, 50 posto birača Sandre Švaljek glasovalo bi za Anku Mrak Taritaš, a njih 31 posto za Milana Bandića. I na kraju, 89 posto birača SDP-a, HNS-a, HSS-a i HSU-a glasovalo bi za Anku Mrak Taritaš, a njih 9 posto za Milana Bandića.

Sandra Švaljek bi, da uđe u drugi krug, mogla pobijediti gradonačelnika. Osvojila bi 50,7 posto, a Milan Bandić 39,9 posto. Ne bi glasovalo 4,3 posto birača, neodlučnih je 4,1 posto, a odbija odgovoriti njih 1 posto. No gospođa Švaljek, prema projekcijama, ne ulazi u drugi krug.

U gradskoj skupštini prva je lista SDP-HNS-HSS-HSU s 24,4 posto, potom slijedi HDZ s 13,5 posto, a Bandićeva lista je na 13,2 posto. Lista Sandre Švaljek ima trenutačno 9,9 posto potpore, a Živi zid i partneri 6,5 posto. Lista Brune Esih uživa potporu od 6,2 posto ispitanika, a koalicija Zagreb je naš može računati na 5,6 posto. Most trenutačno ima potporu od 4,9 posto, ostale liste ukupno imaju 4,1 posto, a neodlučnih je 11,8 posto.

* Istraživanje je provela agencija Ipsos na stratificiranom slučajnom uzorku od 1002 punoljetna građanina Zagreba. Uzorak je stratificiran prema veličini naselja, a odstupanja strukture uzorka od strukture populacije prema spolu, dobi i stupnju obrazovanja korigirana su postupkom otežavanja. Istraživanje je provedeno 12.-16. svibnja 2017. godine. Pogreška mjerenja je +/-3,6%.